ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 15, 2022-05-10 13:36

מופיד מרעי: צוהריים טובים לכולם, אנחנו ב-10.5.22, ט' באייר תשפ"ב.

מופיד מרעי: השעה 13:36 ואנחנו פותחים דיון נוסף בוועדה לפיתוח היישובים הדרוזים והצ'רקסים.

מופיד מרעי: הדיון, עניינו של הפיתוח בגליל באופן כללי בשני נושאים מרכזיים: תשתיות תחבורה ותשתיות תקשורת, שני נושאים מאוד חשובים, מאוד קריטיים גם לפיתוח הגליל וההתפתחות התעשייתית-תעסוקתית ומסחרית בגליל.

מופיד מרעי: אני יודע שכרגע דנים גם בוועדת הכלכלה בנושא הזה על כביש 6, ובוועדת הכספים יכול להיות שהייתה כבר הצבעה על התקציב להמשך פיתוח כביש 6 צפון שהוא עורק החמצן הראשי של הגליל כדי לחבר את הצפון למרכז.

מופיד מרעי: על כל אלה אנחנו פה דנים.

מופיד מרעי: נוהל הדיון יהיה שנשמע את משרד התקשורת.

מופיד מרעי: נא לפרט בדיוק מה קורה ומה הולך להיות בתשתיות התקשורת בכל הגליל.

מופיד מרעי: נפתח את זה כמובן לדיון, ראשי רשויות, כל מי שהצטרף, ונשמע את משרד התחבורה אחרי זה.

מופיד מרעי: מי שידבר, שיציג את עצמו, שיגיד מה התפקיד שלו כדי שזה יירשם בפרוטוקול.

מופיד מרעי: תהיו מוכנים גם לשאלות, להבהרות.

תמר ארז: אני מנהלת תחום בכירה באגף כלכלה במשרד התקשורת.

תמר ארז: בעצם הבאתי כמה נתונים שנוגעים לפריסת סיבים אופטיים ופריסת התשתיות הנייחות בגליל.

תמר ארז: אני אתחיל אולי מרקע לגבי מתווה הסיבים האופטיים, למי שלא מכיר.

תמר ארז: מבחינת מתווה הסיבים האופטימיים, אני מניחה שלכולם יצא לשמוע את המונח.

תמר ארז: זה ממש בלב העשייה של משרד התקשורת בשנים האחרונות.

תמר ארז: אנחנו פועלים לקידום תשתיות מתקדמות, ככה שיגיעו לכלל משקי הבית.

תמר ארז: בעצם יש שני נדבכים למתווה הסיבים, נדבך אחד זה הפריסה של בזק שבעצם התחייבה להיקף פריסה משמעותי של סיבים אופטיים, של 82% ממשקי הבית, וה-18% הנותנים הם נפרסים באמצעות תמרוץ.

מופיד מרעי: בזק 82% מכלל משקי הבית.

תמר ארז: כן, אני עוד לא בגליל, אני עוד במתווה הכללי.

תמר ארז: המתווה הארצי הוא 82%, בזק פורסת, ו-18% נפרסים באמצעות תמרוץ שניתן ממעין קרן אוניברסלית שנקראת קופת התמרוץ באמצעות מכרזים שנתיים.

תמר ארז: אנחנו בעצם גובים שנתית לקופת התמרוץ ומקצים כל שנה כך שיפרסו כמה שיותר משקי בית, והתהליך הזה יימשך עד שנגיע ל-100% ממשקי הבית, כך שיגיעו אליהם תשתיות מתקדמות.

תמר ארז: סיימנו לאחרונה את המכרז הראשון.

תמר ארז: באמת הייתה הצלחה במכרז הראשון.

תמר ארז: 60% ממשקי הבית שבאזורי התמרוץ כבר נבחרו והוצמדה להם חובת פריסה.

תמר ארז: אני קצת אספר לכם על מה קורה עכשיו בגליל מבחינת הנתונים.

מופיד מרעי: כשאת אומרת 82%, כמה באמת יש בגליל?

מופיד מרעי: תנסי להוביל אותנו לאיזה תחום גיאוגרפי בגליל יש יותר ויש פחות, כי יש יותר ויש פחות, אני יודע.

תמר ארז: כן, בסדר גמור.

תמר ארז: בעצם נכון להיום תמונת המצב היא ש-20% ממשקי הבית ביישובי הגליל כבר פרוסים בסיבים אופטימיים.

תמר ארז: זה בעצם מצב שהוא מצב די טוב.

תמר ארז: אנחנו מדברים על האצה בפריסת הסיבים האופטיים בשנה האחרונה.

תמר ארז: עד לשנה האחרונה היה קצב קצת יותר איטי.

תמר ארז: בשנה האחרונה בזק התחילה לפרוס.

מופיד מרעי: מצב טוב יחסית למה שהיה בעבר.

תמר ארז: המצב מאוד טוב ביחס למה שהיה בעבר כי זה 20% משקי בית שלפני שלוש שנים לא חלמנו עדיין שהם יפרסו.

מופיד מרעי: איפה זה, ביישובים העירוניים?

מופיד מרעי: ביישובים הכפריים?

תמר ארז: 20% זה מתוך הסך הכול.

תמר ארז: ביישובים היותר גדולים מעל 10,000 משקי בית, אז הפריסה היא מעל 40%.

תמר ארז: בכל היישובים הקטנים שהם מתחת ל-10,000 משקי בית, הפריסה היא יותר נמוכה, ויש כמובן יישובים שעדיין לא פרוסים בכלל.

מופיד מרעי: זה שאת אומרת את זה באחוזים, בסדר.

מופיד מרעי: את אומרת שבעצם ביישובים הקטנים, ביישובים במיוחד בפריפריה, במיוחד בקו העימות, לא מגיעים לשם, למרות שמשיחות שלי עם שר התקשורת הוא אמר, כל מי שרוצה, סיב אופטי יגיע אליו.

מופיד מרעי: כל עסק אפילו קטן, חומוסייה אמר לי אפילו, אם אני מנסה לצטט, אנחנו נגיע אליו.

מופיד מרעי: היה לי פגישה עם מנכ"ל בזק.

מופיד מרעי: ביקשתי שיגיעו לכל היישובים, לא רק ליישובים היהודים אלא ליישובים הלא-יהודיים, ויש שם בעיה.

מופיד מרעי: את יכולה להאיר לנו יותר תמונת מצב?

מופיד מרעי: תשתדלו גם להגיד לנו מה אתם הולכים לעשות ומתי.

מופיד מרעי: אל תדכאו אותנו.

תמר ארז: אנחנו אופטימיים מאוד, אני כבר אגיד בהתחלה.

תמר ארז: דבר ראשון רק אני אעשה סדר.

תמר ארז: כל הנתונים שאמרתי הם נוגעים למשקי בית פרטיים.

תמר ארז: בנוגע לשוק העסקי, כל עסק יכול לקבל כבר היום סיבים אופטיים.

תמר ארז: כל מה שדיברתי עליו זה רק משקי הבית הפרטיים.

תמר ארז: זה דבר ראשון.

תמר ארז: דבר שני, המרכז הראשון שרק עכשיו הסתיים, הוא הסתיים במרץ, התוצאות שלו זה הקצאת חובה לפריסת סיבים אופטיים, זאת אומרת שהזוכים עדיין לא התחילו לפרוס את הסיבים האופטיים.

תמר ארז: זאת אומרת שכל היישובים הקטנים שזכו במכרז - - -

מופיד מרעי: מי זכה במכרז?

תמר ארז: 14% ממשקי הבית באזור הגליל זכו במכרז הראשון.

מופיד מרעי: חברות אזרחיות?

תמר ארז: היו עשר מתמודדות במכרז וכולן זכו.

תמר ארז: יש הרבה חברות שהתמודדו.

תמר ארז: מה שאני באה להגיד זה שהזוכים הם רק עכשיו יתחילו לפרוס.

תמר ארז: ייקח להם שנה ושלושה חודשים עד שהם יצטרכו לעמוד בחובת הפריסה הסופית.

מופיד מרעי: יש יישובים שהם מלא-מלא, שהחברה האזרחית זכתה בפריסה של הסיב האופטי אצלם, ויש ישוב אחר שבזק פורסת את הסיב האופטי שהוא כבר בשלבים מתקדמים.

מופיד מרעי: אתם יודעים להגיד לנו כמה כאלה יש לנו שעדיין לא הגיעו אליהם?

מופיד מרעי: אני קצת מכיר את הנתונים.

תמר ארז: מבחינת מספר היישובים?

מופיד מרעי: כן.

תמר ארז: אנחנו הסתכלנו על אזור הגליל, על 262 יישובים.

תמר ארז: מתוכם מעל 200, עדיין לא הגיעו אליהם.

מופיד מרעי: וה-60, מרביתם יישובים עירוניים.

תמר ארז: כן, עם מרבית משקי הבית.

מופיד מרעי: בזק מתי אמורים לסיים?

מופיד מרעי: אם החברות האזרחיות שזכו ב-14%, זה יגמר אולי בעוד שנה-שנה ומשהו ואת אומרת, השאר, איפה אנחנו עומדים?

תמר ארז: בזק, יש לה עוד חמש שנים לסיים את כל חובת הפריסה שלה.

תמר ארז: בקצב שהיא פורסת, שהוא קצב מאוד מהיר ביחס להערכות שלנו, אנחנו מאמינים שגם היא תסיים קודם, אבל אם מדברים רק על החובות, החובה שלה זה לסיים תוך חמש שנים.

תמר ארז: מרבית משקי הבית, היא מחויבת לסיים תוך ארבע שנים.

תמר ארז: יש לה אבני דרך ברישיון.

מופיד מרעי: עד שאני מקבל סיב אופטי ביישוב שלי, אני צריך עוד שתי קדנציות בכנסת.

רוני חורי: איפה אדוני גר?

מופיד מרעי: חורפיש.

מופיד מרעי: אני בתוכנית של בזק לדעתי.

מופיד מרעי: בית ג'ן נדמה לי ב-14%.

תמר ארז: רוני חורי פה, עוד מעט יציג את עצמו, גם ממשרד התקשורת, והוא ייתן לנו תשובה לגבי זה.

תמר ארז: זמן הפריסה של רשת מתקדמת מבוססת סיבים אופטיים זה כמה שנים, והיקף ההשקעה המצטבר הנדרש, מדובר במיליארדים.

תמר ארז: זאת רשת יקרה.

תמר ארז: ההשקעות הן השקעות משמעותיות ולכן אנחנו מראש ידענו כשהתחלנו את מתווה הסיבים, שזה תהליך שאמור לקחת כמה שנים.

תמר ארז: כשהיינו פה בכנסת לחקיקת מתווה הסיבים, דיברנו על מתווה של עשר שנים.

תמר ארז: עכשיו, אחרי התוצאות של המכרז הראשון אנחנו כבר יודעים שהמתווה יהיה הרבה יותר קצר, אבל עדיין צריך להבין ששדרוג התשתיות האלה זה אירוע שלוקח זמן.

מופיד מרעי: הבנתי.

מופיד מרעי: יש אזור תעסוקה ומסחר או אזורי תעשייה בצפון שלא מחוברים לסיבים אופטיים?

רוני חורי: אני ממשרד התקשורת ואני בפיקוח הטכנולוגי.

רוני חורי: אני מלווה את כל העשייה הזאת של החברות ושל בזק מהצד של הפיקוח.

רוני חורי: אין גורם היום במדינת ישראל שירצה להזמין סיב אופטי ולא יקבל במחיר עסקי.

רוני חורי: הוא לא ישלם 150 שקל, הוא ישלם מחיר אחר, אם זה בתי ספר, אם זה עיריות ואם זה כל אחד שרוצה סיב אופטי היום.

רוני חורי: יקבל סיב אופטי במחיר של עסקי, לא במחיר של פרטי.

מופיד מרעי: מה ההבדל בין המחיר העסקי לפרטי?

רוני חורי: המחיר הוא מהותי כי בפריסה ביתית המחיר הוא סביב 150–200 שקל.

רוני חורי: בפריסה עסקית המחיר יכול להגיע למאות ואפילו אלפי שקלים, תלוי בקצב, תלוי במרחק.

רוני חורי: יש כל מיני משתנים שקובעים את המחיר.

מופיד מרעי: הבנתי.

תמר ארז: רק לשאלה בנוגע לבית ג'ן, אז בזק מחויבת לפרוס שם.

תמר ארז: עוד נתון שחשוב לדבר עליו זה הנתון שמצביע בעצם על הביקוש לסיבים אופטיים.

תמר ארז: מבין משקי הבית שמונגשים לסיבים אופטיים, כלומר רשת מתקדמת כבר מגיעה לבית שלהם, רק 13% בפועל לוקחים שירות של סיבים אופטימיים ובפועל מנויים לשירות של סיבים אופטיים.

מופיד מרעי: זה מחוסר ידיעה?

מופיד מרעי: מחוסר מודעות או מחוסר הנגשה?

תמר ארז: יכול מאוד להיות שזה ממחסור במידע ושלא מספיק מפרסמים את זה, אבל אנחנו יודעים שבכלל הארץ האחוז הוא הרבה יותר גבוה, הוא פי שלוש, אז מבין הדברים שיכולים גם להשפיע על קצב הפריסה - - -

מופיד מרעי: אתם עושים בזה משהו?

מופיד מרעי: אתם מנסים לצאת למסע פרסומי כדי לעודד את התושבים להתחבר לסיבים אופטיים?

תמר ארז: בגדול, מי שמפרסם זה החברות, אבל גם המשרד מנגיש את המידע לציבור.

תמר ארז: הדוברות של המשרד מנגישה, השר כמובן.

מופיד מרעי: כלומר, אתם לוקחים את זה בחשבון.

תמר ארז: כן, ובאמת הרבה מאוד משקי בית בכלל הארץ כן מתחברים.

מופיד מרעי: זה בדיוק חוזר למה שאמרתי קודם.

מופיד מרעי: צריך פשוט להנגיש את המידע על מנת שתהיה מודעות.

מופיד מרעי: מראש אנשים התייאשו, אומרים, אתה יודע מה, כבר לא מעניין אותי.

מופיד מרעי: כן אני חושב שבמקרה הזה, לצאת בפרסום שכולם ידעו.

רוני חורי: השר מבקר בהרבה רשויות ואני מתלווה לביקורים האלה של השר.

רוני חורי: השר קורא לכולם להתחבר.

רוני חורי: הוא קורא לראשי הרשויות לפנות ברשתות החברתיות של היישוב על מנת שאנשים יתחברו, אבל בגליל זה ממש קיצוני, דלות החיבור.

רוני חורי: המספרים שתמר אמרה, מדובר ב-13% מהמונגשים כאשר בשאר חלקי הארץ זה מעל 40%.

מופיד מרעי: בשביל זה אמרתי, אנשים צריכים לדעת, כי ברגע שיודעים, יגידו, חברים, אני רוצה כי כולם מדברים על זה.

מופיד מרעי: עם תשתיות סיב אופטי סיימנו?

תמר ארז: כן, סיימנו פחות או יותר.

מופיד מרעי: אוקיי.

מופיד מרעי: תשתיות כיסוי סלולרי.

רוני חורי: לגבי הכיסוי הסלולרי, אנחנו מקבלים תלונות ופניות מרשויות שונות.

רוני חורי: אני יכול לציין משהו יוצא דופן שנעשה בעראבה ביחד עם חבר הכנסת אוסאמה סעדי, ולמרות כל מה שעשינו שם והפניות והפגישות, בסוף הרשות המקומית לא נותנת אישור.

רוני חורי: אנחנו עשינו פעולות הסברה בכל מיני מקומות בארץ, גם בעברית וגם בערבית על מנת להוריד את הפחד שיש לאנשים.

מופיד מרעי: זה יהיה קשה.

רוני חורי: זה הבעיה.

רוני חורי: פשוט לא מאפשרים.

רוני חורי: בעראבה אין כיסוי.

רוני חורי: אתה יכול לשאול את חבר הכנסת סעדי.

רוני חורי: כבר שנתיים אנחנו על זה, מתחילת הקורונה.

מופיד מרעי: אני מבין את זה.

מופיד מרעי: הכוונה שלי דווקא לקחת אתכם למקום אחר.

מופיד מרעי: אנחנו יודעים שיש בעיה בתוך היישובים.

מופיד מרעי: אנחנו יושבים שיש בעיה בתפרים.

מופיד מרעי: אתם זוכרים את התאונה שהייתה בכניסה לחורפיש, אוטובוס שהחליק על רכב?

מופיד מרעי: זה היה בדיוק בתפר של אין תקשורת סלולרית.

מופיד מרעי: אין קליטה.

מופיד מרעי: זה הפריע מאוד לתהליך של הפינוי.

מופיד מרעי: מי שהגיע ראשונים שם זה המסוק של הצבא, הפינוי הצבאי.

מופיד מרעי: היסעור נחת למעלה.

מופיד מרעי: עזבו שנייה את היישובים.

מופיד מרעי: השאלה אם אתם מתבססים על התבליט שקיים שם?

מופיד מרעי: על הטופוגרפיה?

מופיד מרעי: אתם לא תוכלו לתת כיסוי גם לתוך היישובים?

רוני חורי: אנחנו מתבססים על התכסית של המקום, לא אנחנו, החברות, מהנדסי הרדיו.

מופיד מרעי: לא על התכסית, על התבליט.

מופיד מרעי: תבליט זה הגבעות.

רוני חורי: כשאנחנו מגיעים לרשויות כדי לקבל אישורים, ראה עראבה.

רוני חורי: למשל ראש עיריית רהט, כדי לתת דוגמה אישית הוא הלך, שם את האנטנה ביישוב.

רוני חורי: יש עכשיו אנטנה שהולכת להיבנות שם מעל המשרד שלו.

מופיד מרעי: עד שישרפו את זה.

רוני חורי: זה קצת מסובך.

רוני חורי: אם אתה יכול לעזור על מנת להסביר לתושבים - - -

מופיד מרעי: הבנתי, כיסוי סולארי הוא בעייתי.

מופיד מרעי: לכם יש תוכנית.

מופיד מרעי: אני כן מבקש להביא לוועדה עצמה נתונים או נקודות או מיפוי ואיפה אתם חושבים שאנחנו כנבחרי ציבור, ככנסת צריכים לקדם את הנושא הזה בשני מישורים, מול ראשי היישובים ומול הכנסת והממשלה.

מופיד מרעי: זה שני הנושאים של התקשורת.

מופיד מרעי: אני מציע שנעבור למשרד התחבורה.

מופיד מרעי: גם הצטרף אלינו אילן, יושב-ראש ועדת תכנון מחוזית, גם היה מנהל המחוז כשהיה במשרד הפנים.

מופיד מרעי: אורי אילן קידם הרבה מאוד תוכניות לצפון, אחד האנשים הבקיאים בנושא התכנון של הצפון, ועבדנו ביחד, בשביל הגילוי הנאות.

מופיד מרעי: סבל אותי, התעקשתי והגענו לאן שהגענו.

מופיד מרעי: בסוף הפקדנו תוכנית מתאר כוללנית בחורפיש.

מופיד מרעי: פראג', בוא תן לנו תמונת מצב מה קורה בצפון, בגליל מבחינת משרד התחבורה.

מופיד מרעי: תתחיל מכביש 6.

מופיד מרעי: יש תקציב או אין תקציב?

מופיד מרעי: כי עכשיו בדיוק כולם מדברים על זה.

פארג' פארג': שלום לכולם, אני מנהל אגף מיעוטים, תשתיות במשרד התחבורה.

פארג' פארג': הדיון הוא גם על כל מגזר המיעוטים?

מופיד מרעי: לא, לא, הוא על הגליל.

מופיד מרעי: הוועדה היא ועדת המשנה לפיתוח היישובים.

מופיד מרעי: הדיון הוא במסגרת "יום הגליל" על הפיתוח של הגליל.

מופיד מרעי: גם יישובים דרוזים, גם הכול.

פארג' פארג': אני אתייחס לאוכלוסיית המיעוטים בגליל.

פארג' פארג': לגבי כביש 6, בדיוק עכשיו מתנהלת ועדת הכספים.

מופיד מרעי: אני רוצה שתתייחס לכל הגליל.

פארג' פארג': אין לי נתונים לגבי מגזרים אחרים.

מופיד מרעי: זה לא טוב.

מופיד מרעי: שמישהו אחר יבוא וייתן לנו נתונים.

פארג' פארג': בכל מקרה אני יכול להגיד לכם מה המדיניות עכשיו לגבי מגזר המיעוטים.

פארג' פארג': אגב, מנכ"לית משרד התחבורה עכשיו נמצאת בוועדת הכספים לגבי כביש 6.

פארג' פארג': בדיוק עכשיו יש דיון שם על הנושא הזה.

מופיד מרעי: הם יושבים על ההצבעה שם.

מופיד מרעי: זה המטרה של היום הזה, שהנושאים הבוערים לנו בכל הוועדות.

פארג' פארג': נושא כביש 6 מטופל עכשיו על ידי המנכ"לית, אז אם יהיה מידע, אנחנו כמובן נעדכן את הוועדה בהמשך.

מופיד מרעי: אני מציע שהמידע יהיה חיובי.

פארג' פארג': ברור.

פארג' פארג': אני יכול לדבר עכשיו על מדיניות כללית של המשרד לגבי הגליל.

פארג' פארג': מה שקורה היום, שנושא התחבורה הוא נושא מאוד מרכזי וחשוב ואסטרטגי.

פארג' פארג': בדיוק המשרד שם עין על אזורים של הפריפריה, במיוחד הגליל.

פארג' פארג': לא מזמן התעסקנו בתחבורה הציבורית.

פארג' פארג': במיוחד בתחבורה הציבורית הדגש יותר על הרכבל החדש שייפתח בקרוב בחיפה, כולל נושא מערך התחבורה הציבורית גם בחיפה וגם באזורים, שלוקח חלק גדול וניכר כי המשרד דוגל שכדי לצמצם את הפעמים של הפקקים ושל הלחץ, צריך לתת דגש יותר על עידוד תחבורה ציבורית, אם זה ברכבות ואם זה בתחבורה ציבורית, באוטובוס וברכבלים.

מופיד מרעי: האם התשתיות שלנו בצפון בנויות לתחבורה ציבורית?

פארג' פארג': בדיוק אנחנו עובדים על זה.

פארג' פארג': יש חלק שלא מוכן בגלל נושא הקרקע ונושא הפקעות ונושאים אחרים ומגבלה של תשתיות, אבל יש תוכנית אסטרטגית שעכשיו מגובשת.

פארג' פארג': רשות לפיתוח התחבורה הציבורית בדיוק עכשיו יושבים על זה ובונים את התוכנית הזאת איך לפתח את החסמים של התחבורה הציבורית בגליל.

פארג' פארג': אגב, נושא של הרכבת שהגיעה עד לכרמיאל והיא ממשיכה עכשיו עד קריית שמונה, החיבור הזה בדיוק עכשיו גם בדיונים ובוועדות כדי לקדם.

מופיד מרעי: כדי שנמצה את התהליך, אחד היעדים של משרד התחבורה זה לעודד תחבורה ציבורית.

מופיד מרעי: משרד התחבורה צריך עכשיו לבנות תשתיות לתחבורה ציבורית.

מופיד מרעי: התשתיות, אחד, זה רכבות - - -

פארג' פארג': נת"צ, נתיבים.

מופיד מרעי: נתיבי תנועה ציבורית, ואתה צריך להוסיף לכל הכבישים במיוחד בכבישים הבין-עירוניים, כי אם לא תהיה תשתית לתחבורה ציבורית שתהיה מהירה, אז מה הטעם?

מופיד מרעי: אז אסע ברכב שלי.

מופיד מרעי: האם יש תוכנית אסטרטגית?

מופיד מרעי: אולי אורי יכול להאיר את עינינו האם יש תוכנית אסטרטגית תכנונית לגבי תשתיות הכבישים בצפון כדי שיתאימו לתחבורה ציבורית?

פארג' פארג': כן, יש פיילוט שנעשה בחיפה והפיילוט בוצע.

פארג' פארג': בדיוק עכשיו יושבים על תוכנית אסטרטגית של רשות התח"צ, תוכנית כוללת של כל אזורי הגליל.

פארג' פארג': בטח אורי מעודכן בתוכנית.

פארג' פארג': אשמח גם לשמוע מה קורה עם הוועדה לגבי הפקעות בנושא הזה.

מופיד מרעי: יש בעיה בהפקעות?

פארג' פארג': אחר כך נשמע אותו.

פארג' פארג': אני אמשיך לגבי שאר הנושאים.

פארג' פארג': אמרנו, רכבת עד קריית שמונה.

פארג' פארג': גם יש עכשיו תכנן חדש.

פארג' פארג': התחלנו גם רכבת מעפולה עד טבריה.

פארג' פארג': זה גם בתוכנית אבל זה בדרג של תכנון ראשוני.

פארג' פארג': לגבי התשתיות, אני רוצה להתייחס למגזרים לפי החלטת ממשלה 550.

פארג' פארג': יש לנו החלטה של מיליארד שקל בשנה.

פארג' פארג': נכון להיום כבר תקצבנו 800 מיליון שקל שמחולקת גם לתכנון וגם לביצוע.

פארג' פארג': איך אנחנו מבססים על התוכנית הזאת?

פארג' פארג': בהתאם לתוכנית אסטרטגית שבנינו ובדקו אותה חברת נתיבי איילון, לכל היישובים של הגליל המיעוטים, והתוכנית באה לבחון בדיוק סדר עדיפות של כל יישוב, כמה פרויקטים יש בתוך המרקם הקיים, לא בשכונות החדשות אלא בסטטוטוריקה הקיימת, ואז זה מתעדפים.

מופיד מרעי: בכל זאת אתה מדבר כרגע על פנים-ישוב.

פארג' פארג': עכשיו פנים-ישוב.

מופיד מרעי: לא על הבין-עירוני.

פארג' פארג': לא, לא, נתתי קצת סקירה.

מופיד מרעי: אפילו לא על חוצה-ישובים.

פארג' פארג': זה גם וגם.

פארג' פארג': עכשיו אנחנו התמקדנו בסטטוטוריקה של היישוב ואז בוחנים חמישה פרויקטים, בודקים ואתם ומתעדפים אותם ואז מתוקצבים לפי התוכנית של 550.

מופיד מרעי: אתה אומר שבתוך היישובים הערבים יש כבר תכנון ותקצוב ל-800 מיליון שקל?

פארג' פארג': לא, אני אומר ככה, עשינו בדיקה.

פארג' פארג': כבר סיימנו את התוכנית האסטרטגית ובחרנו חמישה פרויקטים שכבר יוצאים לתכנון.

פארג' פארג': הניצול התקציבי היה עד היום 800 מיליון שקל מתוך המיליארד, שזה בחלקו תכנון וגם ביצוע.

פארג' פארג': חצי תכנון וחצי ביצוע.

עלי סלאלחה: יש תכנון לכביש המחבר בין בית ג'ן לחורפיש?

פארג' פארג': לא.

עלי סלאלחה: יש תכנון לכביש שמחבר בין בית ג'ן לעין אל אסד?

פארג' פארג': לא.

מופיד מרעי: זה לא בחצר שלהם, זה בחצר, לדעתי, של שמורות טבע.

עלי סלאלחה: אז מה אני צריך?

פארג' פארג': לגבי החוצה-יישובי, מה שאמרת - - -

עלי סלאלחה: זה חוצה-יישובי.

פארג' פארג': לא, זה לא חוצה-יישובי כי זה לא בתוך התכנון.

פארג' פארג': למשל, בתוך ראמה לכיוון בית ג'ן זה עכשיו בביצוע.

פארג' פארג': זה חוצה-יישובי.

מופיד מרעי: עראבה, סח'נין - - -

פארג' פארג': עראבה, סח'נין, בדיוק עכשיו עובדים על זה, גם חוצה-יישובי.

פארג' פארג': בין דיר אל-אסד, הכניסה של דבאח, שם כל הכביש הזה, בדיוק עכשיו תקצבנו אותו.

פארג' פארג': עכשיו הולך לתחילת עבודה והסדרתו.

מופיד מרעי: אני רוצה להגיד משהו פה.

מופיד מרעי: תפיסתית-אסטרטגית נכון לעשות מה שאתם עושים?

מופיד מרעי: לדעתי המינון הוא נמוך במיוחד בגליל, כי כל פיתוח ביישוב שהוא גם יישוב ערבי, כן נכון לפתח אותו, אבל אל תעשו את זה כמנותק מהתוכנית האזורית.

מופיד מרעי: למה אני אומר כמנותק מהתוכנית האזורית?

מופיד מרעי: היום יש תוכנית אזורית, אורי, אתה זוכר שדיברנו על 89 מבית חולים בנהריה עד לצומת כברי?

מופיד מרעי: לקח המון שנים עד שתוקצב ואחרי זה עד שנכנס.

מופיד מרעי: אם לא מסתכלים בפיתוח של הצירים בראיה אזורית, לוקחים את גב ההר לדוגמה, גב ההר זה בית ג'ן-ראמה, וגליל מערבי וגליל מזרחי ומחברים את התשתיות של גליל מערבי, אחרי זה גם כמובן גליל מזרחי ואז נותנים מענה לכל הצירים כולל הציר שדיבר עליו חבר הכנסת עלי סלאלחה, בין-עירוני, שהוא מחבר בין חורפיש לבית ג'ן.

מופיד מרעי: במקרה הזה הוא מתוקצב משמורת טבע ב-10 מיליון שקל.

מופיד מרעי: זה דברים שאני מכיר, שאני יודע שהם צריכים להתחיל לעבוד, לכן אני אומר, כל הצגת תשתיות של הגליל צריכה להיות אזורית, וזה שמתוך תוכנית 550 יש תקציב לנושא הזה.

מופיד מרעי: חשוב מאוד שנדע גם מה התמונה הכוללת בשאר הצירים.

פארג' פארג': התמונה הכוללת בשאר הצירים, בדיוק עכשיו המשרד מגבש את התוכנית האסטרטגית של כל החיבורים שאמרת.

פארג' פארג': עוד לא סיימנו.

מופיד מרעי: מתי מבחינתם תסיים את התוכנית?

פארג' פארג': לפי תוכנית העבודה אנחנו חייבים לסיים לפני סוף שנה, זה הדד-ליין ואז מציגים את זה ברמה של ממשלה ומביאים את זה לאישור.

פארג' פארג': זה פיתוח הגליל שעכשיו בדיוק הזמן הזה שאנחנו עובדים עליו.

מופיד מרעי: אתה לא יודע כמה משרד התחבורה מתקצב לגליל בכלל באופן כללי?

מופיד מרעי: אני מבקש לקבל את הנתון הזה.

פארג' פארג': אני אשלח לכם.

עלי סלאלחה: חברים, כביש שמחבר בית ג'ן-עין אל אסד, הוא מחבר כביש 85 אל כביש הצפון.

עלי סלאלחה: זה לא בין בית ג'ן לחורפיש.

עלי סלאלחה: זה נחוץ וחשוב לפיתוח הגליל בכלל ולפיתוח כמובן את כפר בית ג'ן שהוא יקר לי מאוד, וחורפיש שמאוד יקרה לשנינו, למופיד ולי.

מופיד מרעי: מי גבירתי?

סיגל בלומנפלד: אני סגנית מנהלת המחוז במשרד להגנת הסביבה.

מופיד מרעי: של דורית?

סיגל בלומנפלד: כן.

מופיד מרעי: דורית הייתה בדיון הקודם, בזום.

סיגל בלומנפלד: היא שלחה אותי לחלק מהדיונים בפועל.

סיגל בלומנפלד: אני רוצה להגיד שני דברים.

סיגל בלומנפלד: אני גם מתחברת בהחלט למה שאמרת לגבי זה שהראייה צריכה להיות אזורית, וזה גם משהו שאנחנו מנסים להוביל.

סיגל בלומנפלד: לגבי הכבישים שציינת, גם בית ג'ן-חורפיש, גם בית ג'ן-עין אל אסד וגם כביש עוקף ירכא, בדיונים שאנחנו עשינו, ההחלטה הייתה שמדובר בשטחים רגישים מאוד ולאו דווקא עם הצדקה תחבורתית.

סיגל בלומנפלד: אנחנו רצינו לראות האם אין חלופות אחרות כדי לא לפגוע באותם אזורים רגישים, אז כרגע זאת ההחלטה שלנו כמשרד להגנת הסביבה.

מופיד מרעי: אני כאן רוצה במקרה הזה, כי את מייצגת את רט"ג.

מופיד מרעי: מוסד תכנון של כביש חורפיש-עין אל אסד שזה כביש נופי, בזמנו התקציב עבר לרט"ג כדי לתכנן את הציר ברוחב 8 מטר עם מפרצוני חניה.

מופיד מרעי: 8 מטר זה בסדר גמור.

מופיד מרעי: ברגע שיש לנו ציר של 8 מטר, עושים את זה.

מופיד מרעי: מתוך התקציב הזה היה תקציב שעשינו אספלט, בתקופה הקודמת.

מופיד מרעי: ראדי חידש חלק מהאספלט אבל הכול נתקע שם.

מופיד מרעי: התכנון נתקע.

מופיד מרעי: הכסף נמצא ברט"ג ואני חושב שכן נכון עכשיו, לא משנה, תקראו לו בוזגלו.

מופיד מרעי: הכביש חייב להיות.

מופיד מרעי: עם הרגישות הנופית אין בעיה.

מופיד מרעי: מי שרגיש לנוף יותר מכל אחד אחר זה אנחנו.

מופיד מרעי: אנחנו חיים בתוך שמורת הטבע.

מופיד מרעי: אנחנו אלה ששומרים על שמורת הטבע ואנחנו נמשיך גם לשמור על שמורת הטבע, אז אם הוחלט שהכביש הזה הוא כביש נופי בהגדרה, ואין לנו בעיה וקיבלנו את זה, גם חורפיש, גם בית ג'ן.

מופיד מרעי: קיבלנו את הנוסחה הזאת.

מופיד מרעי: בואו תעשו את זה.

מופיד מרעי: עזבו שנייה את משרד התחבורה, כי משרד התחבורה, נכון, מדבר על כבישים מ-12 מטר והלאה.

מופיד מרעי: מאחר והכביש הזה 8 מטר אבל הוא עורק, אני מבקש תבדקו את זה לעומק ותוציאו את זה לפועל.

עלי סלאלחה: מופיד, אפשר להוסיף לכביש הזה, היפה והנאה, גם לסדר את הוואדי.

מופיד מרעי: שביל אופניים, בטח.

עלי סלאלחה: ואפשר גם לעשות מסלול אופניים.

מופיד מרעי: בהחלט.

עלי סלאלחה: ואפשר לעשות מסלול הליכה שכל מדינת ישראל יגיעו לשם, ייהנו מזה וישמרו על הטבע שאנחנו ואבותינו שמרו עליו אלף שנה.

מופיד מרעי: חבר הכנסת עלי סלאלחה, אני מגלה לך שזה בתוכנית.

מופיד מרעי: יש שביל אופניים.

מופיד מרעי: מחורפיש עד אליכם יהיה שם שביל הליכה.

מופיד מרעי: מה שחסר לנו זה מה שאתה אמרת קודם ומה שאני אומר כרגע.

מופיד מרעי: חברים, תוציאו את זה לפועל.

מופיד מרעי: אורי, בבקשה.

אורי אילן: לגבי שני הכבישים האלה, זה כבישים נופיים כמו שאמרת, ויש על זה הסכמה, יש תוכניות, הראו לנו את זה.

אורי אילן: מה שאנחנו ביקשנו לגבי הקטע של עין אל אסד לבית ג'ן, שתהיה תוכנית סטטוטורית כי הכביש שעובר בפועל הוא לא מתאים, אין לו סטטוטוריקה.

מופיד מרעי: הוא יכול להיות סטטוטורי?

אורי אילן: כן.

אורי אילן: רט"ג לקח על עצמו לעשות את התוכנית יחד עם ראדי.

אורי אילן: הם כבר למיטב ידיעתי הגישו את זה.

פארג' פארג': ואז משרד התחבורה יכול לתקצב.

אורי אילן: זה לא קשור למשרד התחבורה.

פארג' פארג': אם הוא יהפוך לסטטוטורי, כן.

אורי אילן: כן, אבל אני חושב שיש לזה כסף.

מופיד מרעי: גם אם זה סטטוטורי, יכולים לתקצב את - - -

אורי אילן: בקיצור, זה פרט קטן.

אורי אילן: אני חושב שהדברים הגדולים צריכים להיעשות כמו שאתה אמרת, בדיוק בראיה מרחבית אזורית, תתי אזורים.

אורי אילן: אנחנו בתוכנית האסטרטגית לצפון כתבנו את עניין התחבורה.

אורי אילן: כל פעם אני חוזר על זה.

אורי אילן: אני כבר יודע את זה בעל פה.

אורי אילן: רשת של תחבורה ציבורית שמחברת, נגישה ושוויונית, יעילה, שמחברת את כל מרכזי החיים.

אורי אילן: מרכזי חיים זה גם אקדמיה, גם תעשייה, גם בתי החולים וגם מרכזי הערים.

אורי אילן: קודם כל מחברת ביניהם.

אורי אילן: אני לא מחסידי הלהתחבר לתל אביב.

אורי אילן: אני חושב שהצפון צריך להיות מחובר בתוך עצמו ברשת של תחבורה ציבורית יעילה, שוויונית ונגישה לכולם, וזה אומר, מה שאתם עושים בתוך היישובים זה מצוין.

אורי אילן: מה שצריך לעשות עוד בין-עירוני, יש עוד המון עבודה.

אורי אילן: כל הזמן מבטיחים לנו שיראו לנו, משרד התחבורה, את התוכנית האסטרטגית לתחבורה ציבורית לצפון.

אורי אילן: אנחנו מחכים לזה כבר כמה שנים.

אורי אילן: לא סיימנו אבל כבר מדברים על זה כמה שנים.

אורי אילן: אין תוכנית אסטרטגית לתוכנית, אין תרגום של מה שאני אמרתי עכשיו, רשת של תחבורה ציבורית.

אורי אילן: מדברים כל הזמן על כביש 6.

אורי אילן: חברת הכנסת רון, את לא הזכרת את העניין הזה ולדעתי זה קצת החמצה, כי בסוף בהיעדר המינוחים המדויקים, גם מסילת הברזל מכביש 6 תיעלם.

אורי אילן: גם ככה הם רוצים להעלים אותה.

אורי אילן: בתוך כביש 6 יש מסילת ברזל וצריך לקחת את זה בחשבון כי זה לא רק כביש.

יעל רון בן משה: אתה מתכוון לדיון בוועדת כספים?

אורי אילן: כן.

יעל רון בן משה: למה לא דיברת?

אורי אילן: כי לא נתנו לי רשות דיבור.

אורי אילן: ראיתי שכולם מדברים ואז נזכרתי שהבטחתי למופיד שאני מגיע, והיה 13:45 - - - .

אורי אילן: אני שונא לאחר לו, אז רצתי מהר.

אורי אילן: ראיתי שזה לא הולך לשום מקום.

יעל רון בן משה: זה לא הלך לשום מקום.

מופיד מרעי: האמת שרציתי באמת לברך את חברת הכנסת יעל רון גם כיוזמת של השדולה, היום הזה מסביב לגליל.

מופיד מרעי: בתחילת הדיון אמרתי שאנחנו מחכים עכשיו להחלטות שיצאו מוועדת הכספים, ואמרתי פה למישהו, נדמה לי לך, כדאי שההחלטות יהיו חיוביות, ואנחנו מחכים שמישהו יגיד לנו, חברים, יש תקציב לכביש 6, ואז אנחנו נכניס גם את התכנון של המסילה.

מופיד מרעי: זה עורק חמצן הראשי.

מופיד מרעי: חזרנו לכביש 6.

מופיד מרעי: אנחנו שמענו את משרד התקשורת, את תשתיות התקשורת.

מופיד מרעי: משרד התחבורה נתן תמונה כללית על מה שקורה בצפון, גם עם דגש, עם זום ליישובים הערבים, בעיקר בחוצי כבישים.

מופיד מרעי: בבקשה, יעל.

יעל רון בן משה: תודה רבה לחברי, יושב-ראש ועדת המשנה, חבר הכנסת מופיד מרעי, על ההתגייסות לקיום הדיון החשוב הזה ולהתגייסות לאורך כל היום.

יעל רון בן משה: ראיתי אותך בכל הוועדות נושא את הקול של הגליל בכלל ושל האוכלוסייה הדרוזית בפרט, וזה קול שהוא מאוד חשוב.

יעל רון בן משה: אני לצערי אוכל להיות כאן ממש רק דקות ספורות.

יעל רון בן משה: כולנו ב-14:30 ניפגש בעצם בהשקה של שדולת הגליל, שיש לי עוד שותפים לשדולה הזו, חבר הכנסת אופיר סופר, חברת הכנסת ענבר בזק וחבר הכנסת אופיר כץ.

יעל רון בן משה: אני חושבת שזה שיש כל כך הרבה חברי כנסת שעוסקים בגליל, זה מנוף שאנחנו חייבים לדעת ולעשות בו שימוש לטובת אזרחי הגליל, לטובת מדינת ישראל.

יעל רון בן משה: אם מישהו חושב שהגליל זה איזה בעיה של ה-Natives האלה שנמצא שם על ההר, אז הוא טועה.

יעל רון בן משה: הגליל הוא הזדמנות עבור מדינת ישראל, כמו גם הנגב, אגב, שאם לא ימוצו, אנחנו נמצא את עצמנו בתוך 25 שנה בקריסה תשתיתית במרכז הארץ.

יעל רון בן משה: כל מי שחושב, טוב, זה לא קשור אליי כי אני מרעננה או מרחובות, זה קשור ועוד איך.

יעל רון בן משה: זה קשור למשבר יוקר המחייה, זה קשור למשבר הדיור, והאחריות שלנו זה לוודא שאנחנו מייצרים מרכזים כלכליים חדשים גם בנגב, גם בגליל, מרכזים כלכליים מכלילים שמאפשרים לאוכלוסיות שונות מתרבויות שונות לעבוד, להתפרנס בכבוד משרות איכותיות ולהמשיך וליישב את הנגב את הגליל, לשמור על הגבולות.

יעל רון בן משה: זו המשימה שלנו.

יעל רון בן משה: אני לא רוצה לגזול פה יותר מידי זמן כדי שבאמת היושב-ראש, תוכל לשמוע עוד אנשים ולסכם גם בצורה עניינית.

יעל רון בן משה: אני רוצה להגיד שאני מאוד שמחה מהמהלכים האחרונים של הממשלה הנוכחית, אבל אני חושבת שזה לא מספיק בכל הקשור לפיתוח הגליל ולפיתוח היישובים הדרוזים.

יעל רון בן משה: אני רוצה שאנחנו נצא בקריאה פה היום לשרי הממשלה לשים את הנושא הזה בראש סדר העדיפויות לקראת תקציב 2023.

יעל רון בן משה: אני מתכוונת להיפגש גם עם ראש הממשלה לגבי החלטת הממשלה שאני חושבת שצריכה להיות לצפון.

יעל רון בן משה: ההחלטה הקודמת הייתה בשנת 2017.

מופיד מרעי: גם לא כולה יצאה לפועל.

יעל רון בן משה: רובה לא יצאה לפועל.

יעל רון בן משה: מבקר המדינה כתב על זה דוח מפורט.

יעל רון בן משה: בעצם אני מודה שאני יוצאת מדיון בוועדת כספים, קצת מיואשת.

יעל רון בן משה: אני עוד מעט אאסוף את עצמי.

יעל רון בן משה: רק אגיד שיושב-ראש ועדת הכספים, חבר הכנסת אלכס קושניר באמת הרים את הכפפה, מייד הסכים לקיים דיון על כל נושא שנבחר.

יעל רון בן משה: ראשי הערים שאני מאוד שמחה לעבוד איתם וקשובה לצרכים שלהם, אמרו, הדבר הכי משמעותי מבחינתנו זה הנושא של הארכת כביש 6 לצפון.

יעל רון בן משה: בהתייחס ללוח הזמנים האחר שהיה לנו היום בכנסת, היה דיון ייעודי על בריאות והיה דיון ייעודי על פיתוח כלכלי והיה דיון ייעודי על ביטחון פנים, משילות, פרוטקשן, פשיעה חקלאית, אז הם בחרו את הנושא של הארכת כביש 6 לצפון, ולצערי בשעה של דיון, עוד לא הצלחנו להגיע להסכמות בין משרד התחבורה לאגף החשב הכללי לראשי הערים על איפה נמצא התכנון בשלב הזה, מה חסר כדי להמשיך את התכנון, ובעצם יושב-ראש הוועדה סיכם את הישיבה בזה שאנחנו נקיים איזושהי ישיבת עבודה של יושב-ראש הוועדה שלי יחד עם משרד התחבורה ומשרד האוצר כדי להבין בכלל איפה הדברים עומדים, האם זה היה בחומש והוצע?

יעל רון בן משה: האם זה בכלל לא היה בחומש?

יעל רון בן משה: איך אנחנו מקדמים את זה בדיוני התקציב עכשיו לתקציב שנת 2023?

יעל רון בן משה: הסחבת הזו ואי היכולת אפילו להסכים על הפרטים זה אתגר משמעותי.

מופיד מרעי: נקבע דיון נוסף?

יעל רון בן משה: לא, רק פגישת עבודה פנימית שלנו.

יעל רון בן משה: אני מקווה, אדוני היושב-ראש, שאתה בנושאים שתחת אחריותך תצליח לקבל תשובות יותר משמעותיות ממשרדי הממשלה גם על הדברים שנעשו וצריך לברך עליהם, אבל גם על הדברים שתקועים, ואנחנו צריכים כחברי כנסת מהגליל, כמי שיודעים גם להניף אולי טיפה יותר את הדגל הביטחוני, כי יש קשר ישיר בין ההתיישבות ליכולת שלנו להגן על הגבולות, לראות איך אנחנו מקדמים את הנושא הזה.

יעל רון בן משה: אני לא ארחיב יותר בדיבור.

יעל רון בן משה: אני חושבת שהדיון גם על תשתיות תחבורה וגם על תשתיות תקשורת הוא מאוד משמעותי.

יעל רון בן משה: אי אפשר יהיה לגור בגליל בלי קפיצת מדרגה.

אורי אילן: יעל, יש לנו הרבה מה להגיד, אם תרצו עזרה.

אורי אילן: על התכנון הסטטוטורי שמתקדם גם יש לנו הרבה ביקורת, כולל על העניין של המסילה.

יעל רון בן משה: אני אשמח בהחלט.

מופיד מרעי: אני חושב שאנחנו צריכים לעשות קבוצות עבודה שלנו, של חברי הכנסת, ולראות איך אנחנו תוקפים את הנושא.

יעל רון בן משה: אנחנו ב-money time.

יעל רון בן משה: עד ה-16 בחודש הבא התקציב יעבור.

מופיד מרעי: אנחנו בתוך המפלגה יודעים.

יעל רון בן משה: מפגלת כחול לבן, אנחנו מתואמים ויודעים.

יעל רון בן משה: היום בערב יש לנו עוד דיון בנושא הזה של היערכות לתקציב, אבל אנחנו חייבים עכשיו - - -

מופיד מרעי: טוב, מאה אחוז.

יעל רון בן משה: תודה רבה.

יעל רון בן משה: אני מתנצלת.

מופיד מרעי: תודה.

מופיד מרעי: מאה אחוז, תלכי.

מופיד מרעי: נקווה שנגיע בזמן.

מופיד מרעי: ראדי, ראש המועצה.

ראדי נג'ם: בירכנו על עצם קיום הדיון.

ראדי נג'ם: לגבי תשתיות תקשורת, עם רוני דיברנו הרבה פעמים בזמן הקורונה.

ראדי נג'ם: לגבי סיבים אופטיים, בבית ג'ן יש שלוש חברות שעובדות, אבל והעלויות הן חציבה, עלויות גבוהות, אז אני מציע לבדוק את הנושא של הלייזר.

ראדי נג'ם: אם ניתן, זה נותן אותו אפקט.

ראדי נג'ם: לעניין תשתיות בזק, עמודי בזק והתשתיות הקודמות, שמו את העמודים שם בשנת 1950 ועדיין תקועים שם.

ראדי נג'ם: אפילו מפריעים לתכנון.

ראדי נג'ם: כשאני רוצה לבקש להעביר עמוד ממקום למקום, זה תלוי בתשלום כסף, מה שאין לרשות, ושמענו כולנו.

ראדי נג'ם: לגבי תשתיות תחבורה.

ראדי נג'ם: תחבורה ציבורית בתוך היישוב, לדעתי צריך להגביר את הכסף של חסמי תכנון על מנת לאפשר תחבורה ציבורית לנוע ולהיכנס בתוך היישוב, אם זה על ידי רכישת נכסים והריסתם על מנת לאפשר כניסה, ויש לזה הרבה מודלים, פינוי בינוי או לרכוש, להרוס ולפנות.

ראדי נג'ם: יש כל מיני דברים כאלה.

ראדי נג'ם: היות והכסף הדל שמקבלים הרשויות, אני הייתי מבקש אפילו לקבל הלוואה מקרן מלוות על מנת שאני אוכל לפתח את היישוב.

ראדי נג'ם: הצגתי את זה לממונה של המחוז.

ראדי נג'ם: ביקשתי שיהיה לי חניון רכב מסע מחוץ ליישוב.

ראדי נג'ם: אני נתקל בקשיים מפה ועד הודעה חדשה בצומת - - - .

ראדי נג'ם: אין לך מושג, מטרטרים אותי ממקום למקום אבל זה חשוב.

מופיד מרעי: זה אדמה פרטית או אדמת מינהל?

ראדי נג'ם: אדמה, עכשיו הייתה של המינהל.

ראדי נג'ם: פתאום מישהו עשה עסקת חליפין.

ראדי נג'ם: נחכור את זה לכמה שנים וזה לא בעיה.

ראדי נג'ם: בעל הבית מסכים.

מופיד מרעי: אתה כבר עשית כמה חניונים אצלך בתוך היישוב.

ראדי נג'ם: כן, עשיתי בתוך היישוב על מנת להפחית את העניינים, ואם אפשר לעשות את זה כל הזמן שמזכירים לי את הנושא של הסביבה.

ראדי נג'ם: לגבי כביש בית ג'ן-חורפיש, מופיד, כדאי שכולם ישמעו, הוגדר ככביש נופי.

ראדי נג'ם: יש תכנון.

ראדי נג'ם: יש חיבור מאיזו נקודה לעלות לכביש 89.

ראדי נג'ם: יש בעיה במשרד התחבורה איך לחבר את מעגל התנועה למעלה.

ראדי נג'ם: צריך לזרז.

ראדי נג'ם: זה הדבר היחידי שמעכב לגבי תכנון.

ראדי נג'ם: לגבי תקצוב ביצוע, אין, כי צריך לשקם גם נחלים.

ראדי נג'ם: באמצע צריך לעשות את זה.

ראדי נג'ם: בית ג'ן-עין אל אסד היה כביש סטטוטורי שהוא לא נפרץ במקום.

ראדי נג'ם: יש תוכנית, נבחר מתכנן, זה הוגדר כביש חקלאי שניתן לעבד רק חלק ממנו.

ראדי נג'ם: אני מבקש לעבד את כולו על מנת לאפשר חיבור בין בית ג'אן לכביש 85, וניתן.

ראדי נג'ם: זה ציר עוקף.

ראדי נג'ם: גם בנושא של אפילו חירום ניתן להישען על זה.

ראדי נג'ם: לגבי איכות הסביבה, סיגל הייתה פה.

ראדי נג'ם: יש לי שתי בעיות בנושא סביבות הסביבה.

ראדי נג'ם: אני ביקשתי שיהיה לי פיקוח צמוד שאני אשלוט עליו.

ראדי נג'ם: לא יכול להיות שיטילו עליי אחריות.

ראדי נג'ם: אין לי סמכות אכיפה אבל אני אחראי לשלם קנסות.

ראדי נג'ם: זה לא הולך ביחד.

ראדי נג'ם: שיתנו לי פיקוח, אני אהיה אחראי, אני אפקח, ואם יש משהו, אני אחטוף, אין לי בעיה.

ראדי נג'ם: לגבי בריכת החמצון, בריכת החמצון קמה שם בשנות ה-80', הועברה לפלג הגליל בשנת 2010 ועכשיו פלג הגליל הפסיק לעבוד איתה.

מופיד מרעי: היא יבשה.

ראדי נג'ם: כן, אבל יש ביצה שצריך לרוקן אותה.

ראדי נג'ם: זה עולה מאות אלפי שקלים.

ראדי נג'ם: אין לי, אז למה אני אחטוף קנס וחיוב אישי?

ראדי נג'ם: גם כל נושא של תחנות המעבר, צריך להסדיר את זה.

ראדי נג'ם: אני שמעתי בבוקר את מנהלת מחוז צפון.

ראדי נג'ם: צריך לחשוב יותר לעומק, לפנות, לבדוק עוד מטמנות.

מופיד מרעי: יצא לך לשבת עם דורית זיס?

ראדי נג'ם: כן, אני מקבל ממנה כל הזמן צווים מנהלתיים.

ראדי נג'ם: אין לי בעיה להיכנס לבית סוהר, אבל תנו לי אחריות וסמכות.

ראדי נג'ם: הייתי פעם שם כשהייתי עוד חייל.

מופיד מרעי: אני מסכים איתך.

מופיד מרעי: מישהו רוצה להגיד משפט מסכם?

מופיד מרעי: תחבורה?

פארג' פארג': כן, קול קורא לגבי חניונים.

פארג' פארג': בדיוק אנחנו עובדים על זה.

פארג' פארג': תוך חודש יוצא קול קורא חדש לחניונים למשאיות.

מופיד מרעי: חניונים לכל היישובים?

פארג' פארג': כן, לכל היישובים.

מופיד מרעי: אגב, זה רעיון שהתגלגל כבר מאז שאני - - -

פארג' פארג': כן, אבל זה יוצא לפועל עכשיו.

מופיד מרעי: הנושא של חניונים עלה, בשביל הגילוי הנאות, כשהייתי מנהל אגף ברשות הלאומית לבטיחות בדרכים כדי באמת ליצור מצב של חניונים בכניסה ליישובים.

מופיד מרעי: בדבוריה עשינו דבר ראשון.

פארג' פארג': דבוריה, טורעאן.

מופיד מרעי: כן, עשינו את זה שם בזמנו ובאמת זה התגלגל.

מופיד מרעי: משפט מסכם, משרד התקשורת?

מופיד מרעי: אני מתכנס לסיכום.

מופיד מרעי: חברים, קודם כל דיון חשוב, דיון מעניין בשני מישורים, תשתיות גם של משרד התקשורת וגם תחבורה.

מופיד מרעי: אני באמת מודה לכל מי שהשתתף כאן, מודה לחברת הכנסת יעל רון בן משה שיזמה את השדולה ואת היום הזה.

מופיד מרעי: זה גרם לנו להתעסק, כל הכנסת, עם ראשי הרשויות של הצפון.

מופיד מרעי: מכל המגזרים באמת באו לפה.

מופיד מרעי: חשוב מאוד מאחר ואני גם הייתי בעידן של תוכנית הפיתוח לצפון בזמנו כשביבי היה ראש ממשלה, והתוכניות הכלכליות 959 והתוכניות של עכשיו, ולא תמיד אנחנו מקבלים את התקציבים.

מופיד מרעי: אני אומר לכם, טוב שכנסת ישראל עם חברי הכנסת הצפוניים מתעסקים ושמים את הנושא של הצפון על שולחן הדיונים בוועדות של הכנסת.

מופיד מרעי: זה לא רק הוועדה שלי, זה כל הוועדות, כי מכל ועדה תצא החלטה ועם כל ההחלטות ביחד אנחנו יכולים להתקדם.

מופיד מרעי: אני באמת מודה לנציגי הממשלה, לראשי הרשויות.

מופיד מרעי: ראדי פעם שנייה שנמצא פה בוועדה.

מופיד מרעי: אני מציע, משרד התקשורת לשבת עם הרשויות המקומיות, גם לקדם את המודעות להתקדמות עם הסיב האופטי.

מופיד מרעי: אני מתרשם שהסיב קיים, כלומר האפשרות קיימת.

מופיד מרעי: עכשיו צריך להתחיל להתחבר.

מופיד מרעי: אני שמעתי את זה מהשר, שמעתי את זה ממנכ"ל בזק, אני שומע את זה מכם.

מופיד מרעי: כל אחד אומר לי, כל מי שרוצה, כמו שאמרתי קודם, מחומוסייה, מדוכן פלאפל, זה עסק, רוצה סיב אופטי, הוא יכול להתחבר, אבל צריך להביא את זה הלכה למעשה.

מופיד מרעי: אני שמעתי פה שאנחנו לא שם.

מופיד מרעי: אפילו באחוזים לא שם, אז זה נושא אחד.

מופיד מרעי: חשוב מאוד שכל אזורי התעשייה יהיו מחוברים, תעשייה, תעסוקה ומסחר.

מופיד מרעי: אני חוזר על מה שאני אומר, תעשייה, תעסוקה ומסחר.

מופיד מרעי: כל המקומות האלה חייבים להיות מחוברים כי אף מפעל לא יבוא לצפון אם אין שם סיב אופטי, אם אין תקשורת מהירה ואין אינטרנט מהיר.

מופיד מרעי: זה נחוץ כמו אוויר לנשימה, כמו כביש 6.

מופיד מרעי: כשאומרים תשתיות זה הולך באותו ערוץ, בקנה אחד, תשתיות תקשורת, תשתיות תחבורה.

מופיד מרעי: כל תחום כזה, אתה מפצל אותו.

מופיד מרעי: אינטרנט סולארי, תשתיות לתחבורה ציבורית, כבישים ראשיים, כבישים משניים, כבישים נופיים וכן הלאה.

מופיד מרעי: הוועדה מבקשת ממשרד התחבורה להעביר לעיון שלנו את כל התוכנית האסטרטגית לפיתוח של התשתית בצפון.

מופיד מרעי: אני מצטרף במקרה הזה לקריאה של יעל רון בן משה, ואנחנו מתואמים, ופונה לכל משרדי הממשלה לשים את נושא פיתוח הגליל בשלב העליון בסולם העדיפויות שלהם, בדגש על תקציב 2023.

מופיד מרעי: אנחנו כחברי כנסת נעשה את כל מה שצריך לקראת התקציב כדי להבטיח שזה מה שיהיה, לכן אני באמת חוזר ופונה גם לראש הממשלה, שינחה את הממשלה ואת שרי הממשלה לשים את הגליל בסדר העדיפויות.

מופיד מרעי: אנחנו רוצים לחבר את הגליל למרכז ואנחנו רוצים לחבר את המרכז לגליל, ואין שום סיבה בעידן שלנו שזה לא יהיה מחובר.

מופיד מרעי: אסטרטגית, מדינת ישראל חייבת להתייחס לגליל וליישובי קו העימות כיישובים שהם מוצבים, כי כל יישוב כזה שקורס כלכלית ולא נגיע אליו עם תשתיות, אנחנו נצטרך לשים שם מוצב.

מופיד מרעי: אני בא מתוך המערך הזה.

מופיד מרעי: אין לנו כוונה לשים מוצבים לאורך כל הגדר בגבול הצפון, לכן צריך להעלות את רמת החיים, צריך לתגבר את כל היישובים ולחבר אותם בתשתיות ראויות שיוכלו להתנהל ולנהל חיים תקינים וחיי כלכלה תקינים, ולא לפגוע בהם.

מופיד מרעי: בזה אני מסיים.

מופיד מרעי: הישיבה נעולה.

מופיד מרעי: תודה רבה לכולם.